ประชาชนยังคงให้ความสนใจ เที่ยวชมงาน อุ่นไอรัก คลายความหนาว สายน้ำแห่งรัตนโกสินทร์ อย่างต่อเนื่อง
การจัดงาน อุ่นไอรัก คลายความหนาว สายน้ำแห่งรัตนโกสินทร์ วานนี้ มีประชาชนเดินทางมาเที่ยวชมงานอย่างต่อเนื่อง โดยมีเจ้าหน้าที่ดูแลและอำนวยความสะดวกอย่างดี ซึ่งประชาชนที่มาเที่ยวชมงานต่างบอกว่ารู้สึกประทับใจในความงดงามของศิลปวัฒนธรรมไทยและชื่นชอบบรรยากาศภายในงาน โดยเฉพาะเรือพระที่นั่งจำลอง ดอกไม้นานาชนิดและสระน้ำจำลองหลายจุด รวมทั้งมีการออกร้านจากหน่วยงานต่างๆ มากมาย ขณะเดียวกันประชาชนยังได้ซึมซับประวัติศาสตร์ประเพณีของไทยที่มีความผูกพันกับสายน้ำมาอย่างยาวนาน

นอกจากนี้ ยังมีการจำหน่ายอาหารและขนมโบราณ รวมทั้งอาหารชาววังอีกจำนวนมาก สำหรับให้เช่าชุดไทย เพื่อสวมใส่เที่ยวงานอุ่นไอรัก ซึ่งภายในบริเวณงานมี 2 จุดให้บริการ ได้แก่ อาคาร 606 สำนักพระราชวัง สนามเสือป่า โรงอาหารเก่า ภายในสวนสัตว์ดุสิต ประชาชนที่สนใจสามารถไปเที่ยวชมงานได้ทุกวันจนถึงวันที่ 19 มกราคม 2562 ที่บริเวณพระลานพระราชวังดุสิตและสนามเสือป่า